Ludovicus Dei gracia Francorum rex ad perpetuam rei memoriam. Regie majestatis ea prestantior est sollicitudo ut ecclesiasticis personis libertates, privilegia, quibus eas nostri dotaverunt predecessores liberaliter consolidemus, ut nostro fulciti presidio divinis accuratius persistant obsequiis. Sane requestam pro parte sincere dilectorum nostrorum decani et capituli ecclesie Matisconensis nobis porrectam suscepimus in effectu continentem quod cum ipsa ecclesia cathedralis Matisconensis a primeva sua fundacione fuerit et sit per predecessores nostros reges Francie fundata et notabiliter dotata in eademque plures misse et alia suffragia celebrentur et in quibus ipsi predecessores nostri et nos in recommendacione speciali participamus et in qua predicti predecessores nostri plura privilegia, preeminencias, libertates, immunitates et facultates concesserunt et dederunt de quibus quidem privilegiis a temporibus retroactis dicti decanus et ejus capitulum usi fuerunt et gavisi prout gaudent et utuntur de presenti nos humiliter supplicaverunt quatinus ipsa privilegia, preeminencias, libertates, immunitates et facultates eisdem decano et capitulo Matisconensi datas ratas et gratas habeamus. Eas itaque volumus, laudamus, approbamus, ratificamus et de nostra speciali gracia potestatisque plenitudine et regia auctoritate in quantum prefati supplicantes rite et debite usi sunt confirmavimus et confirmamus per presentes. Quocirca baillivo Matisconensi ceterisque justiciariis nostris aut eorum loca tenentibus, presentibus et futuris, et ipsorum cuilibet prout ad eum pertinuerit, mandamus quatinus dictos decanum et capitulum supplicantes nostris presenti gracia, concessione et confirmatione uti et gaudere pacifice et quiete faciant et permictant, factaque in contrarium, si que sint, ad statum pristinum et debitum reducant seu reduci faciant indilate visis presentibus, nostro in aliis et alieno in omnibus jure semper salvo. Quod ut firmum et stabile perpetuo perseveret in futurum, nostrum presentibus jussimus apponi sigillum. Datum Divione in mense augusti, anno Domini millesimo quadringentesimo septuagesimo nono et regni nostri decimo nono. Per regem, ad relacionem episcopi Albicensis ad hoc commissi. Signatum: DUBRUEIL. Visa contentor.